Министерски съвет

брой: 62, от дата 5.8.2022 г. Официален раздел / МИНИСТЕРСКИ СЪВЕТ стр.40

Постановление № 219 от 29 юли 2022 г. за изменение и допълнение на Устройствения правилник на Държавната агенция за закрила на детето, приет с Постановление № 38 на Министерския съвет от 2001 г.

ПОСТАНОВЛЕНИЕ № 219 ОТ 29 ЮЛИ 2022 Г.

за изменение и допълнение на Устройствения правилник на Държавната агенция за закрила на детето, приет с Постановление № 38 на Министерския съвет от 2001 г.

(обн., ДВ, бр. 17 от 2001 г.; изм. и доп., бр. 62 и 87 от 2001 г., бр. 102 от 2003 г., бр. 14 и 47 от 2005 г., бр. 106 от 2006 г., бр. 32 от 2008 г., бр. 79 от 2009 г., бр. 2 от 2010 г., бр. 22, 49 и 58 от 2012 г., бр. 62 от 2013 г., бр. 21 от 2015 г., бр. 7 от 2016 г. и бр. 75 и 90 от 2020 г.)

МИНИСТЕРСКИЯТ СЪВЕТ

ПОСТАНОВИ:

§ 1. В чл. 6 се правят следните изменения и допълнения:

1. Алинея 3 се изменя така:

„(3) Правомощията на председателя в негово отсъствие или когато ползва законоустановен отпуск се изпълняват от заместник-председателя, оправомощен със заповед на председателя за всеки конкретен случай.“

2. Създава се ал. 4:

„(4) Заместник-председателят отговаря за цялостната координация на работата, свързана с функционирането на Центъра за обаждания на Националната телефонна линия за деца с номер 116 111.“

§ 2. В чл. 7 се правят следните изменения и допълнения:

1. Основният текст става ал. 1 и в нея т. 27 се изменя така:

„27. осигурява функционирането на Центъра за обаждания по чл. 68, ал. 1 от Правилника за прилагане на Закона за закрила на детето;“.

2. Създават се ал. 2 – 4:

„(2) Функциите по ал. 1, т. 27 или част от тях могат да бъдат изпълнявани като споделени услуги в системата на Министерството на труда и социалната политика.

(3) Взаимодействието между администрациите в системата на Министерството на труда и социалната политика, които осъществяват споделени услуги, се осигурява чрез споразумение между Държавната агенция за закрила на детето и съответната администрация.

(4) Споразумението по ал. 3 се утвърждава от министъра на труда и социалната политика.“

§ 3. В чл. 17а, ал. 1 се правят следните изменения и допълнения:

1. В т. 12 след думите „единен номер 116 111“ се добавя „и контрол на работата на Центъра за обаждания“.

2. Точка 13 се изменя така:

„13. осъществява наблюдение и контрол в териториалните поделения на Държавната агенция за бежанците и наблюдение в поправителните домове след предварително разрешение от органите на управление;“.

Заключителна разпоредба

§ 4. Постановлението влиза в сила от деня на обнародването му в „Държавен вестник“.

Министър-председател: Кирил Петков

Главен секретар на Министерския съвет: Красимир Божанов

4844